ΓΡΑΠΤΗ ΕΡΩΤΗΣΗ P-1975/96 υποβολή: Jimmy Goldsmith (NI) προς την Επιτροπή (12 Iουλίου 1996)

Θέμα: Παραπληροφόρηση εκ μέρους της Ευρωπαϊκής Επιτροπής για το θέμα της ασθένειας των τρελλών αγελάδων

Προτίθεται η Ευρωπαϊκή Επιτροπή να εξηγήσει πώς μπόρεσε να δηλώσει επισήμως, και μάλιστα πολλές φορές, δια στόματος του σημερινού Προέδρου της και του προκατόχου του κ. Jacques Delors, ότι δεν εγνώριζε τίποτε για την ασθένεια των τρελλών αγελάδων, ούτε για τους κινδύνους μετάδοσης της ασθένειας στους ανθρώπους, την στιγμή που εσωτερικό σημείωμα με ημερομηνία 12 Οκτωβρίου 1990, που απεκαλύφθη από το εβδομαδιαίο γαλλικό φύλλο «Journal du Dimanche» της 30ής Ιουνίου 1996, αποδεικνύει ότι, αντιθέτως, ήταν ενήμερη της κατάστασης;

Πώς δικαιολογεί η Ευρωπαϊκή Επιτροπή τις παρακάτω δηλώσεις ενός εκ των «εκπροσώπων» της, κατά τη συνεδρίαση της Μονίμου Κτηνιατρικής Επιτροπής στις 9 και 10 Οκτωβρίου 1990, αντίγραφο των πρακτικών της οποίας διαβιβάστηκε σε τρεις υπαλλήλους της:

- «Πρέπει να τηρήσουμε ψύχραιμη στάση για να μήν προκαλέσουμε αρνητικές αντιδράσεις στην αγορά»

- «Να μην ξαναμιλήσουμε για τη Σπογγώδη Εγκεφαλοπάθεια των Βοοειδών»

- «Θα ζητήσουμε επισήμως από το Ηνωμένο Βασίλειο να μην δημοσιεύει πλέον τα αποτελέσματα των ερευνών του». «Πρέπει να διασκεδάσουμε τις ανησυχίες για την ασθένεια αυτή, αποκρύπτοντας τα αληθή στοιχεία. Καλύτερα να ισχυρισθούμε ότι ο Τύπος έχει την τάση να υπερβάλλει».

Τέλος, μπορεί η Επιτροπή να δηλώσει σε ποιές άλλες περιπτώσεις έχει ενθαρρύνει την πρακτική της «παραπληροφόρησης»;

Απάντηση του κ. Fischler εξ ονόματος της Επιτροπής (25 Σεπτεμβρίου 1996)

Η Επιτροπή δεν δήλωσε ποτέ ότι δεν γνώριζε την κατάσταση σχετικά με τη σπογγώδη εγκεφαλοπάθεια των βοοειδών, ούτε δήλωσε κανένας κάτι τέτοιο από τους προέδρους της. Το Αξιότιμο Μέλος του Κοινοβουλίου θα πρέπει να αναφερθεί στη δήλωση που έγινε από την Επιτροπή κατά τη διαρκεια της συνόδου του Κοινοβουλίου του Ιουλίου (16 Ιουλίου 1996). Η Επιτροπή συνέχισε να ενημερώνεται πλήρως σχετικά με την κατάσταση από τότε που η νόσος αναγνωρίστηκε για πρώτη φορά στο Ηνωμένο Βασίλειο και έλαβε τα κατάλληλα μέτρα για την προστασία της ζωικής και ανθρώπινης υγείας.

Το έγγραφο που δημοσιεύτηκε στην «Journal du Dimanche», στο οποίο αναφέρεται το Αξιότιμο Μέλος του Κοινοβουλίου, δεν αποτελεί επίσημη περιγραφή της εν λόγω συνεδρίασης. Πρόκειται προφανώς για προσωπική ερμηνεία ενός παρατηρητή της συνεδρίασης, η οποία συντάχθηκε σε έγγραφο με τίτλο της Επιτροπής, το οποίο όμως δεν έχει επίσημα καταχωρηθεί. Τα Μέλη της Μόνιμης Κτηνιατρικής Επιτροπής επιβεβαίωσαν, από τα επίσημα αρχεία τους, ότι δεν έγινε καμία τέτοια δήλωση από την Επιτροπή.

Όπως και να έχει η υπόθεση, οι ενέργειες της Επιτροπής σχετικά με τη ΣΕΒ από την ημερομηνία της συνεδρίασης δείχνουν ότι δεν ακολουθήθηκαν οι προτεινόμενες ενέργειες που ισχυρίζεται η εν λόγω εφημερίδα. Ιδιαίτερα, η Επιτροπή διενήργησε δύο σημαντικά σεμινάρια σχετικά με τη σπογγώδη εγκεφαλοπάθεια, στα οποία βρετανοί εμπειρογνώμονες προσκλήθηκαν να παρουσιάσουν τα αποτελέσματα των μελετών τους, και η Επιτροπή δημοσίευσε τα πρακτικά. Οι δημοσιεύσεις αυτές είναι:

«Υπο-οξείες σπογγώδεις εγκεφαλοπάθειες» - Πρακτικά σεμιναρίου που έλαβε χώρα στις Βρυξέλλες, από 12 έως 14 Νοεμβρίου 1990, Kluwer academic publishers, ref. EUR 13836, και

«Μεταδόσιμες σπογγώδεις εγκεφαλοπάθειες» - Πρακτικά διαβούλευσης που έλαβε χώρα στις Βρυξέλλες, από 14-15 Σεπτεμβρίου 1993, έγγραφο της Επιτροπής VI/413/94 EN.

Πρέπει να σημειωθεί ότι το σεμινάριο του 1991 έλαβε χώρα ένα μήνα μετά το γεγονός σύμφωνα με το οποίο εκπρόσωπος της Επιτροπής υποτίθεται ότι δήλωσε ότι η ΣΕΒ δεν θα συζητηθεί και ότι θα ζητηθεί από το Ηνωμένο Βασίλειο να μη δημοσιεύσει τα αποτελέσματα των ερευνών του.

Επιπροσθέτως, η ΣΕΒ συζητήθηκε στις εξής περιπτώσεις μετά τη συνεδρίαση της 10ης Οκτωβρίου 1990.

>TABLE>